b"\n_START_ARTICLE_\nInstitut Men\xc3\xa9ndez y Pelayo\n_START_SECTION_\nHist\xc3\xb2ria\n_START_PARAGRAPH_\nLa guerra que va partir Espanya en dos tamb\xc3\xa9 va deixar una empremta invisible als murs de l'institut de secund\xc3\xa0ria IES Men\xc3\xa9ndez y Pelayo, que a partir del conflicte b\xc3\xa8l\xc2\xb7lic va adoptar el nom de l'intel\xc2\xb7lectual c\xc3\xa0ntabre (abans es deia institut Nicol\xc3\xa1s Salmer\xc3\xb3n) i es va instal\xc2\xb7lar al centre constru\xc3\xaft per la m\xc3\xbatua escolar Blanquerna, a la Via Augusta. El 1923 \xc3\xa9s l'any de la creaci\xc3\xb3 de la m\xc3\xbatua Blanquerna, sota l'assessorament del pedagog Alexandre Gal\xc3\xad. La professora Marta Ponti explica: _NEWLINE_\xc2\xabBasava la pedagogia en l'humanisme cristi\xc3\xa0, el catalanisme i el desenvolupament de metodologies d'aprenentatge actives allunyades de la simple memoritzaci\xc3\xb3 repetitiva. L'esport i les arts eren part important del seu curr\xc3\xadculum\xc2\xbb_NEWLINE_El 1933 la m\xc3\xbatua es va ubicar a l'edifici de la Via Augusta, obra de l'arquitecte Jaume Mestres i de concepci\xc3\xb3 racionalista. Des del carrer de Muntaner l'any 1933 tamb\xc3\xa9 va ser l'any del naixement de l'institut Nicol\xc3\xa1s Salmer\xc3\xb3n, impulsat pel govern de la Segona Rep\xc3\xbablica \xc2\xabdespr\xc3\xa9s de la prohibici\xc3\xb3 de l'ensenyament religi\xc3\xb3s\xc2\xbb, narra Vicen\xc3\xa7 Atanes, el director actual del Men\xc3\xa9ndez y Pelayo. El seu nom retia homenatge a un dels presidents de la Primera Rep\xc3\xbablica. Els primers passos els va donar \xc2\xaben una torre modernista del carrer de Muntaner\xc2\xbb. \xc2\xabFomentava una educaci\xc3\xb3 democr\xc3\xa0tica, laica, progressista i mixta\xc2\xbb, diu Ponti._NEWLINE_Per\xc3\xb2 la guerra civil va trencar aquests dos esquemes educatius. La derrota del b\xc3\xa0ndol republic\xc3\xa0 el 1939 va provocar que l'institut Salmer\xc3\xb3n s'instal\xc2\xb7l\xc3\xa9s a l'edifici de la Blanquerna, que perd\xc3\xa9s el seu nom i que part del seu professorat fos expedientat. Per la seva part, la m\xc3\xbatua va ser dissolta; el director i part del professorat, depurats, i l'edifici, requisat. \xc2\xabVa ser una confiscaci\xc3\xb3 de guerra\xc2\xbb, puntualitza Ponti. El r\xc3\xa8gim va batejar el centre amb el nom de Men\xc3\xa9ndez y Pelayo, i a les seves aules hi van deixar d'assistir les noies. Fins al 1973 l'institut no va tornar a ser mixt. Les successives remodelacions van dotar aquest centre educatiu d'una sala d'actes i un gimn\xc3\xa0s, aix\xc3\xad com d'altres depend\xc3\xa8ncies, com ara laboratoris. L'\xc3\xbaltima gran obra es va acabar el 2008, en vig\xc3\xadlia del 75\xc3\xa8 aniversari de l'institut.\n_START_SECTION_\nAlumni\n_START_PARAGRAPH_\nEntre els alumnes de la instituci\xc3\xb3 hom pot destacar\xc2\xa0Antoni Maria Badia i Margarit,\xc2\xa0Alexandre Cirici i Pellicer,\xc2\xa0Joan Ainaud de Lasarte,\xc2\xa0Lloren\xc3\xa7 Gomis i Sanahuja\xc2\xa0i\xc2\xa0Josep Rahola i d'Espona.\xc2\xa0Tamb\xc3\xa9 hi van estudiar\xc2\xa0Oriol Bohigas, el pintor Antoni T\xc3\xa0pies, la directora de TV-3 M\xc3\xb2nica Terribas, la portaveu d'ICV Dolors Camats o l'exfutbolista Carles Rexach. Tamb\xc3\xa9 Jordi Pujol i Soley,\xc2\xa0Pere Pi-Sunyer i Bayo,\xc2\xa0Salvador Millet i Bel\xc2\xa0o\xc2\xa0Jordi Gal\xc3\xad i Herrera, fill del fundador, qui va continuar la seva obra a l'Escola Sant Gregori ESG."